દેરાસરના સેક્રેટરી મહેન્દ્ર પાવેશાએ મિડ-ડે LOCALને કહ્યું હતું કે ‘અમારે ત્યાં વૈશાખ સુદ સાતમના દિવસે દેરાસરની ૫૮મી વર્ષગાંઠ નિમિત્તે ધજા ચડાવવામાં આવી હતી. એ દિવસે હજારો શ્રદ્ધાળુઓ આવ્યા હતા ત્યારે જ મારી પાસે ફરિયાદ આવી હતી કે દેરાસરમાંથી અમુક ચાંદીનાં વાસણો ગાયબ છે એટલે મેં ત્યાં લગાવવામાં આવેલા સીસીટીવી કૅમેરામાં પૂજાના બહાને સાવચેતીપૂર્વક ચાંદીની થાળી અને વાટકી ઉઠાવીને તેની પૂજાની થેલીમાં નાખતી મહિલાને જોઈ. પછી તો મેં તેનો ફોટો કઢાવી બહાર વૉચમૅનને આપી દીધો. મેં ૨૮ એપ્રિલે જે મહિલાને જોઈ હતી તે ફરીથી ૧૯મેએ દેરાસરમાં પ્રવેશી ત્યારે વૉચમૅને તેની મને જાણ કરી હતી. મેં સીસીટીવી કૅમેરામાં જોયું તો તેણે દેરાસરમાંથી ચાંદીની થાળી, વાડકા અને કળશ ચાલાકીપૂર્વક ઉઠાવી તેની પૂજાની થેલીમાં નાખી દીધાં હતાં. આ બધું સીસીટીવી કૅમેરામા જોયેલું હોવા છતાં મેં બહાર વૉચમૅનને તેની પૂજાની થેલીની તપાસ કરવા કહ્યું. શરૂઆતમાં તો તેણે આનાકાની કરી, પરંતુ થોડી કડકાઈથી પૂછતાં તેણે પોતાનો ગુનો કબૂલી લીધો અને બોરીવલી-વેસ્ટના પોલીસ-સ્ટેશનમાં ફોન કરી પોલીસ બોલાવી આરોપી મહિલાને તેમને હવાલે કરી દીધી. જોકે હવે પોલીસે તેની પાસેથી ચોરી કરેલાં ચાંદીનાં વાસણોની રિકવરી કરી છે જે અમને ર્કોટમાંથી પાછાં મળી જશે.’